**Ιστορία | Ουτοπία**

Παναγιώτης Τουρνικιώτης, Καθηγητής ΕΜΠ

Η επινόηση της ιστορίας στο πέρασμα από τον 18ο στον 19ο αιώνα ήταν μέρος του ευρύτερου λόγου που διεκδίκησε τη μετάβαση από το παρόν στο μέλλον ως υπέρβαση με κριτήριο τις ιδανικές συνθήκες πολιτικής, δημιουργίας και σκέψης που αποδίδονταν σε άλλη κοινωνία, σε άλλο τόπο και άλλο χρόνο (του παρελθόντος). Η διεκδίκηση αυτή στηρίχθηκε στην αφηγηματική και υλική εγκαθίδρυση μιας ιδανικής απουσίας μέσα από την καταγωγική ερμηνεία του επιθυμητού μέλλοντος και τη ριζοσπαστική ανακατασκευή του παρελθόντος του: μια *αναδρομική ουτοπία*. Στη δομική συγκρότηση του ίδιου λόγου, η μετάβαση από το παρόν στο μέλλον ως υπέρβαση έθεσε κριτήριο ιδανικές συνθήκες πολιτικής, δημιουργίας και σκέψης που αποδόθηκαν σε άλλη κοινωνία και άλλο τόπο, στον ίδιο ή άλλο χρόνο (του παρόντος ή του μέλλοντος). Η αναπαράσταση της απουσίας αυτής στηρίχθηκε στην προγραμματική αφήγηση του επιθυμητού μέλλοντος και το σχεδιασμό των όρων της κατασκευής του: μια *προβολική ουτοπία*. Η αφήγηση του παρελθόντος και η αφήγηση του μέλλοντος, που εκφέρονται την ίδια στιγμή, στο εδώ και τώρα του ίδιου τόπου και χρόνου, είναι μια καταστατική συνθήκη νεωτερικότητας - μιας νεωτερικότητας που αναλαμβάνει την κατασκευή του αρχιτεκτονικού παρελθόντος και του αρχιτεκτονικού μέλλοντος ταυτόχρονα / αρχιτεκτονική και αρχαιολογία μαζί.

Βιβλιογραφία

Thomas More, *Η ουτοπία*, μτφρ. Γιώργου Καραγιάννη, Αθήνα, Κάλβος, 1970.

*Τρία κείμενα για την ουτοπία: Thomas More, Ουτοπία, Francis Bacon, Νέα Ατλαντίς, Henry Neville, Η Νήσος των Πάιν,* μτφρ. Γρηγόρης Κονδύλης, Αθήνα, Μεταίχμιο, 2007.

Λιουις Μαμφορντ, *Η ιστορία των ουτοπιών*, Θεσσαλονίκη Νησίδες, 1998.

Françoise Choay, *L’urbanisme : utopies et réalités*, Paris, Seuil, 1965

Σάββας Κονταράτος, *Ουτοπία και Πολεοδομία*, 2 τόμοι, Αθήνα, ΜΙΕΤ, 2015.